Héraðssaksóknari fer með málið . vísir / vilhelm Héraðssaksóknari hefur ákært karlmann fyrir kynferðislega áreitni gagnvart tveimur samstarfskonum sínum . Brotin sem maðurinn er ákærður fyrir áttu sér stað á árunum 2014 og 2015 og varða þau við 199. grein almennra hegningarlaga sem fjallar um kynferðislega áreitni . Maðurinn vann með konunum á veitingastað í Reykjavík . Gagnvart annarri þeirra er hann ákærður fyrir að hafa í nokkur skipti tekið utanklæða um rass hennar og kreist hann , í eitt skipti klipið hana í annað brjóstið utanklæða og í nokkur skipti kysst hana á munninn . Þá er hann einnig ákærður fyrir að hafa í nokkur skipti viðhaft kynferðisleg ummæli um útlit konunnar við hana . Konan fer fram á að maðurinn greiði henni eina milljón í miskabætur . Gagnvart hinni konunni er maðurinn ákærður fyrir að hafa í nokkur skipti nuddað kynfærum sínum , utanklæða , við rass hennar . Þá er honum einnig gefið að sök að hafa í nokkur skipti tekið utan um rass hennar og brjóst og kreist og í nokkur skipti kysst hana á munninn . Að auki er maðurinn ákærður fyrir að hafa haft uppi kynferðisleg ummæli við konuna um útlit hennar og hvað hann myndi vilja gera með henni . Konan fer fram á að hann greiði henni tvær milljónir króna í miskabætur .